พิษน้ำท่วมผสมเศรษฐกิจโลกถล่มธุรกิจล้มละลายพุ่ง
มหาอุทกภัยวิกฤตยุโรปซ้ำเติมเศรษฐกิจไทยจมหนัก อธิบดีศาลล้มละลายกลางคาดปีนี้คดีล้มละลายพุ่ง 2 หมื่นคดี
20 ม.ค. 2555

มหาอุทกภัยวิกฤตยุโรปซ้ำเติมเศรษฐกิจไทยจมหนัก อธิบดีศาลล้มละลายกลางคาดปีนี้คดีล้มละลายพุ่ง 2 หมื่นคดี
นางวีรา ไวยหงษ์ รินทร์ศรี อธิบดีผู้พิพากษาศาลล้มละลายกลาง เปิดเผยว่า ในปี 2555 คาดว่าจะมีคดีเข้ามาสู่ศาลล้มละลายกลางประมาณ 2 หมื่นคดี เพิ่มจากปี 2554 ที่มีคดีล้มละลายเกิดใหม่ประมาณ 1.4 หมื่นคดี หรือเพิ่มขึ้น 6,000 คดี 
อธิบดีผู้พิพากษาศาลล้มละลายกลาง กล่าวว่า สาเหตุหลักที่คดีล้มละลายเพิ่มขึ้น เนื่องจากปัญหาอุทกภัยปีที่ผ่านมาทำให้เกิดผลกระทบต่อเศรษฐกิจของประเทศอย่างรุนแรง ทำให้ธุรกิจในบางประเภทต้องปิดกิจการลง บางธุรกิจก็มีปัญหาไม่มีเงินหมุนเวียน รวมทั้งไม่มีเงินมาชำระหนี้ให้แก่เจ้าหนี้ 
นอกจากนี้ เศรษฐกิจโลกที่มีปัญหาซบเซาด้วย ทำให้บรรดาธุรกิจที่รับมือกับผลกระทบไม่ไหวต้องถูกฟ้องร้องมากขึ้น ในขณะเดียวกัน คดีที่อยู่ระหว่างการฟื้นฟูกิจการก็ยื่นขอปรับปรุงแก้ไขแผนมากขึ้นด้วย
“คดีล้มละลายที่เกิดในช่วงวิกฤตเศรษฐกิจปี 2540 ได้เริ่มที่จะผ่านกระบวนการเสร็จสิ้นแล้ว ดังนั้นบริการคดีล้มละลายที่จะเข้ามาในศาลจะเริ่มทยอยลดลง แต่ในปี 2555 คาดว่าจะมีปริมาณคดีล้มละลายเกิดมากขึ้น ก็ได้จัดเตรียมความพร้อมด้านบุคลากรไว้รองรับคดีที่จะเพิ่มขึ้น” นางวีรา กล่าว
อย่างไรก็ตาม ศาลล้มละลายกลางมีปัญหาอุปสรรคการขาดแคลนบุคลากร โดยรัฐบาลไม่ได้เพิ่มอัตราจำนวนบุคลากรเพิ่มมากว่า 10 ปีแล้ว ประกอบกับศาลยุติธรรมมีนโยบายให้ผู้พิพากษาปฏิบัติงานได้ไม่เกิน 7 ปี ซึ่งจะต้องย้าย ทำให้ศาลล้มละลายกลางขาดผู้พิพากษาที่มีความรู้ความชำนาญด้านคดีล้มละลาย โดยในปีนี้จะมีผู้พิพากษาระดับหัวหน้าคณะย้ายกว่าครึ่งหนึ่ง
ขณะเดียวกันก็สนับสนุนการแก้ไขกฎหมายล้มละลายในส่วนให้ขยายมูลหนี้การฟ้องล้มละลายลูกหนี้บุคคลธรรมดาจาก 1 ล้านบาท เป็น 3 ล้านบาท และนิติบุคคลจากมูลหนี้ 3 ล้านบาท เป็น 5 ล้านบาท เนื่องจากสถานการณ์เศรษฐกิจได้มีการเปลี่ยนแปลงไปแล้ว
สำหรับผลการดำเนินงานของศาลล้มละลายปี 2554 มีคดีเกิดใหม่ 14,805 คดี ทุนทรัพย์ประมาณ 4 แสนล้านบาท มีคดีคงค้างมาจากปี 2553 จำนวน 6,828 คดี ทำคดีเสร็จ 15,335 คดี คดีค้างไปในปี 2555 จำนวน 6,298 คดี หากนับรวมตั้งแต่จัดตั้งศาลล้มละลายปี 2542 มีคดีล้มละลาย 109,554 คดี มีทุนทรัพย์รวม 3.43 ล้านล้านบาท เป็นคดีฟื้นฟูกิจการ 737 คดี ทุนทรัพย์ร่วม 2.19 ล้านล้านบาท